Pernille Skipper (EL), 2014-04-11:
Tak for det.
Som der er flere, der har sagt, handler hoveddelen af det her forslag om oprettelse af såkaldte netværkssamråd, hvor unge, som måske har begået noget kriminelt eller er det, man kan kalde kriminalitetstruede, kan komme ind i et hurtigt forløb, hvor de voksne mennesker, der er omkring dem, de positive kræfter, der er i deres netværk, i form af forældre eller en folkeskolelærer eller en fodboldtræner, og så kommunen sætter sig sammen med den unge og forsøger at lave en plan.
Det positive ved det er, at det giver ansvar til den unge person, man beder dem om at tage ansvar for egne handlinger, men mest af alt er det, fordi det her er et udtryk for noget af det mest effektive kriminalpræventive arbejde, man overhovedet kan lave, hvilket forskningen har vist i årtier, nemlig social kontrol, altså at man oplever, at ens omgangskreds, ens netværk og sociale forhold bliver påvirket, hvis man træder ved siden af.
Det er langt, langt mere effektivt end retssale, politibetjente i uniformer og fængselsstraffe, eller hvad man ellers kan finde på, og derfor er det her så positivt.
Noget tyder på, at det er meningen, at der kun skal være ét møde, og så er det slut med netværkssamrådene.
Og det, at man føler en forpligtelse over for netværket, kunne også betyde, at så ved man, at man skal møde op og stå til ansvar for dem igen samlet, og at det så også betød, at man i højere grad holdt sig til aftalen.
Samtidig må jeg sige, at det lugter lidt af et forslag, som Enhedslisten har slået sig op på nogle gange – vi vil gerne lige slå et slag for det igen i dag – og det er et forslag, der hedder konsekvens med virkning, som betyder, at man sætter unge i gang med et socialt forløb, hvor de mærker en hurtig konsekvens af deres handlinger, nemlig at de eventuelt er med til at rydde op efter deres handlinger, hvis det er hærværk eller lignende, der har været tale om, men at det så også betyder, at de bliver holdt ude af det strafferetlige system.
Lige så godt som social kontrol er til kriminalprævention, lige så dårligt er det strafferetlige system – groft sagt – til at holde unge ude af en kriminel løbebane.
Tværtimod, kommer man først ind i det system, er risikoen for, at man ikke kommer ud igen, altså noget større.
Til slut skal jeg så sige, at forslagets elementer om mentorpuljer og projekt »Aftale om god opførsel« selvfølgelig også er rigtig gode initiativer, som der er andre, der har sagt.
Som andre også har sagt, er elementet omkring tilrettelse af magtanvendelsen jo logisk.
Det er helt klart, og ligesom Socialdemokratiets ordfører blev også jeg noget overrasket over, at vi stadig væk havde en bestemmelse, der gjorde fiksering af unge mennesker mulig.
Det er da fuldstændig forældet og på tide, at vi får det ud.
Det er også fuldstændig logisk, at unge, der er anbragt på den samme institution, er underlagt de samme regler om magtanvendelse.
Men som der også er andre, der har sagt, vil jeg minde om, at det at bruge magt over for unge ikke kun er en krænkelse af deres integritet og deres rettigheder, det er også et af de mindst effektive socialpædagogiske redskaber, man overhovedet kan forestille sig.
Det vil vi selvfølgelig også forsøge at holde øje med, i takt med at vi generelt holder øje med antallet af magtanvendelser i det socialpædagogiske arbejde.
Vi støtter forslaget.